RATCH ควักเงินกว่า 270 ลบ. ซื้อหุ้น “NEXIF ENERGY” สัดส่วน 50% ลุยวินด์ฟาร์มในเวียดนาม
RATCH ควักเงินกว่า 270 ลบ. ซื้อหุ้น "NEXIF ENERGY" สัดส่วน 50% ลุยวินด์ฟาร์ม กำลังผลิต 80 MW ในเวียดนาม
5 พ.ค. 2564

บริษัท ราช กรุ๊ป จำกัด (มหาชน) หรือ RATCH เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า เมื่อวันที่ 5 พฤษภาคม 2564 บริษัท อาร์เอช อินเตอร์เรชั่นแนล (สิงคโปร์) คอร์ปอเรชั่น จำกัด (RHIS) ซึ่งเป็นบริษัทย่อยทางอ้อมที่บริษัทฯถือหุ้นทั้งจำนวน ได้ลงนามสัญญาซื้อขายหุ้น เพื่อเข้าซื้อหุ้นสามัญ NEXIF ENERGY BT PIE. LTD. ในสัดส่วน 50% คิดเป็นเงินประมาณ 8.68 ล้านเหรียญสหรัฐฯ (เทียบเท่าประมาณ 272.58 ล้านบาท) จาก NEXIF ENERGY BT PIE. LTD. ผู้ถือหุ้นเดิม ซึ่งไม่ได้เป็นบุคคลที่เกี่ยวโยงกันกับบริษัทฯ โดยการลงทุนดังกล่าว มีวัตถุประสงค์เพื่อพัฒนาโครงการโรงไฟฟ้าพลังงานลม Nexif Eergy Ben Tre ในสาธารณรัฐสังคมนิยมเวียดนาม
อนึ่ง โครงการดังกล่าว เป็นโครงการโรงไฟฟ้าพลังงานลมใกล้ชายฝั่ง ขนาดกำลังการผลิตติดตั้ง 80 เมกะวัตต์ ดำเนินการโดย NEXIF ENERGY BEN TRE ONE MEMBER COMPANY LIMITED ซึ่งเป็นบริษัทย่อยของ NEXIF ENERGY BT PIE. LTD. ตั้งอยู่ในตำบล Thanh Hai อำเภอ Thanh Phu จังหวัด Ben Tre ระยะทางประมาณ 160 กิโลเมตร ทางทิศตะวันออกเฉียงใต้ จากนครโฮจิมินห์ ในสาธารณรัฐสังคมนิยมเวียดนาม และโครงการมีสัญญาซื้อขายไฟฟ้าระยะยาว 20 ปี กับการไฟฟ้าเวียดนาม (Vietnam Electricity-EVN) ปัจจุบันโครงการอยู่ระหว่างการพัฒนา (Green-field) และกำลังเจรจาสัญญาหลักที่เกี่ยวข้อง
โดยคาดว่าจะใช้ระยะเวลาในการก่อสร้างประมาณ 18 เดือน และจะสามารถเดินเครื่องเชิงพาณิชย์เพื่อจำหน่ายกระแสไฟฟ้าให้กับ Vietnam Electricity Group (EVN) ตามสัญญาซื้อขายไฟฟ้าได้ประมาณเดือนธันวาตม 2565 ทั้งนี้ การลงทุนดังกล่าวสอดคล้องกับแผนการลงทุนของกลุ่มบริษัทฯ และการสร้างพันธมิตรทางธุรกิจที่จะเพิ่มโอกาสในตการร่วมลงทุนในธุรกิจผลิตไฟฟ้าและธุรกิจเกี่ยวเนื่องต่อไปในอนาคต